Kraaifontein-lyke: Mans glo met klippe doodgegooi | Maroela Media
Die ses mans wie se liggame Woensdag in 'n veld naby Kraaifontein in die Wes-Kaap gevind is, is vermoedelik met klippe doodgegooi.
"Dit lyk of hulle met klippe doodgegooi is. Daar is baie klippe op die toneel," het kol. Tembinkosi Kinana, woordvoerder van die polisie, gesê. Hy kon egter nie sê of daar sigbare beserings op die lyke is nie. "Dit lyk of hulle aangerand is."
'n Verbyganger het Woensdagmiddag op die liggame afgekom in 'n veld in Joostenbergvlakte. Die oorledenes is tussen 18 en 30 jaar oud. Hulle identiteite is nog nie vasgestel nie. Kinana het gesê die mans se hande was agter hul rûe vasgebind.
Die polisie het 'n beroep gedoen op enigiemand met inligting gedoen om ao. Van der Heever te kontak op 082 718 5461 of 021 980 5558.